Kandidatë kryesorë kritikojnë njëri-tjetrin në debatin e republikanëve
Në debatin e zhvilluar në Florida kandidatët republikanë u përqëndruan në dobësitë udhëheqëse të kundërshtarit
Të dy kandidatët kryesorë të Partisë Republikane të cilët po garojnë për të marrë emërimin e partisë për të konkuruar kundër presidentit Obama, sulmuan njëri tjetrin gjatë një debati televiziv kombëtar që u zhvillua mbrëmë në Florida, një javë përpara zgjedhjeve paraprake të këtij shteti. Ish guvernatori i Massachusettsit Mitt Romney u hodh në sulm kundër rivalit të tij Newt Gingrich, i cili javën e kaluar fitoi zgjedhjet praprake në Karolinën e Jugut. Zoti Romney sulmoi etikën e zotit Gingrich gjatë dhe pas karrierës së tij politike, përfshirë kohën kur ai ishte kryetar i Dhomës së Përfaqësuesve. Zoti Romney e përshkroi punën e zotit Gingrich si këshilltar i kompanisë Freddie Mac si një përpjekje për të shtrirë ndikimin në qeveri. Kompania e kredive Fredie Mac është mbështetur financiarisht nga qeveria dhe është fajësuar nga shumë analistë se ka kontribuar në krizën tregut të shtëpive. Newt Gingrich i hodhi poshtë akuzat e zotit Romney. Zoti Gingrich shkon në zgjedhjet paraprake të 31 janarit në Florida pas suksesit dhe fitores së javës së kaluar ndaj zotit Romney dhe dy rivalëve të tjerë republikanë, ish senatorit amerikan të Pensilvanisë Rick Santorum dhe kongresmenit të Teksasit Ron Paul në Karolinën e Jugut. Deri tani, ka patur tre fitues të ndryshëm në tre shtetet ku janë mbajtur zgjedhjet paraprake të republikanëve. Santorum ka fituar në Iowa, Romney në New Hampshire dhe Gingrich në Karolinën e Jugut. Fituesi në garën e republikanëve do të përballet me presidentin demokrat Barak Obama në zgjedhjet e përgjithshme të nëntorit.